Man sterf net ná hy vis vangWild Coast Sun-hotel (Foto: South African Hotels) ŉ 71-jarige man is Sondag op die strand naby die gewilde Wild Coast-hotel oorlede toe hy ineengestort het. “Paramedici is omstreeks 12:30 na die toneel ontbied,” het Nick Dollman, woordvoerder van Netcare 911, gesê. “Strandgangers het dadelik met KPR begin en ander het hulp ontbied. Die mediese span van die oord het Netcare 911 ontbied vir verdere bystand.” Paramedici het 45 minute lank tevergeefs gespook om die man by te bring. Hy is op die toneel dood verklaar. “Die man is na bewering oorspronklik van Durban en hy het moontlik net voor hy ineengestort het ŉ vis gevang, want sy visstok is daar naby gevind met ŉ vis nog aan die vishoek,” het Dollman bygevoeg. Die oord het die gebruik van die hotel beskikbaar gestel vir die privaatheid van die oorlede man en sy familie. Die oorledene is daarna na die oord se mediese kamer verskuif. “Ondanks die tragiese einde, loof die paramedici diegene wat noodhulp en KPR geleer het en ingegryp het om te probeer om ŉ vreemdeling se lewe te red.”